b'\n_START_ARTICLE_\nRektor\n_START_PARAGRAPH_\nRektor (latin rector, \xc2\xabhersker\xc2\xbb (fra regere), som p\xc3\xa5 latin ogs\xc3\xa5 fikk betydningen \xc2\xabl\xc3\xa6rer\xc2\xbb) er en tittel med flere forskjellige betydninger, som har det til felles at de indikerer en akademisk, religi\xc3\xb8s eller politisk lederfunksjon. En rektors embede og funksjonstid kalles et rektorat.\n_START_SECTION_\nInnen akademia\n_START_PARAGRAPH_\nRektor er den norske tittelen p\xc3\xa5 det h\xc3\xb8yeste akademiske vervet ved mange universiteter og andre institusjoner innen h\xc3\xb8yere utdannelse. Rektor er ved de fleste universiteter et akademisk verv, som man blir valgt til for en begrenset periode. I de fleste tilfeller er bare universitetets professorer valgbare. En rektors stedfortreder blir ofte kalt prorektor. I Norge kan institusjonens styre fastsette om rektor skal velges eller ansettes._NEWLINE_I Norge i dag, samt i store deler av Europa og Latin-Amerika, brukes tittelen rektor eller tilsvarende p\xc3\xa5 andre spr\xc3\xa5k. I Storbritannia og mange andre samveldestater er det vanlig \xc3\xa5 ha en kansler (Chancellor) som universitetets nominelle og seremonielle overhode, og en visekansler (Vice-Chancellor) som universitetets reelle \xc3\xb8verste leder, tilsvarende en norsk rektor. Kansler-vervet er da et rent \xc3\xa6resverv som kan innehas av en politiker, medlem av kongefamilien eller annen person som ikke har sitt daglige virke ved universitetet. En prorektor kan da ha tittelen pro-visekansler (Pro Vice-Chancellor) eller lignende. Kanslertittelen har ogs\xc3\xa5 v\xc3\xa6rt brukt p\xc3\xa5 det europeiske kontinentet, og ble p\xc3\xa5 1800-tallet brukt i Norge p\xc3\xa5 en m\xc3\xa5te som lignet p\xc3\xa5 det britiske systemet, der kansler var en ren \xc3\xa6restittel. I USA kalles lederen for et universitet vanligvis president (President).\n_START_SECTION_\nInnen skolevesenet\n_START_PARAGRAPH_\nRektortittelen brukes i mange land om lederen for b\xc3\xa5de grunnskoler og gymnasier. Det er vanlig at rektorer innen skolevesenet er ansatt. Til 1970-tallet ble rektortittelen i Norge anvendt p\xc3\xa5 lederen for et gymnas. Lederen for en barneskole ble kalt overl\xc3\xa6rer og lederen for en ungdomsskole ble kalt bestyrer.'